‘Rower’ vas toe hy uit wegkommotor valFoto: SAPD Kapt. FC van Wyk, woordvoerder van die polisie, het gesê die voorval het Woensdagoggend by ŉ winkel in West Beach, Kaapstad gebeur. Twee polisiebeamptes was glo by ŉ vulstasie besig om brandstof in te gooi, toe hulle ingelig is dat ŉ rooftog by ŉ winkel in ŉ nabygeleë inkopiesentrum aan die gang was. Vyf verdagtes het glo die winkel betree en ŉ veiligheidswag van sy vuurwapen, handradio en motorsleutels beroof, het Van Wyk gesê. “Die polisiebeamptes het gereageer en gesien hoe die vyf verdagtes by ŉ deur aan die agterkant van die winkel uit vlug en in ŉ wegkommotor spring,” het hy gesê. “ŉ Kort ent verder het een van die verdagtes uit die motor geval, opgespring en probeer om te voet te vlug. ŉ Veiligheidswag het agter die verdagte aangehardloop en die verdagte het sy vuurwapen op hom gerig. Die wag het gereageer deur die verdagte met sy vuurwapen in die arm te skiet.” Die twee polisiebeamptes het die verdagte op die toneel in hegtenis geneem en beslag gelê op die vuurwapen in sy besit. Daar is later vasgestel dat dit dieselfde vuurwapen is wat oomblikke vantevore by die veiligheidswag in die winkel geroof is. Volgens Van Wyk is die verdagte op die toneel behandel voordat hy onder polisiebewaking na ŉ hospitaal vervoer is. Die ander vier verdagtes is nog op vrye voet.